L-UE qed iżżid il-ġlieda kontra l-kriminalità ċibernetika Il-Kunsill Affarijiet Ġenerali llum adotta konklużjonijiet li jsejħu għat-tisħiħ taċ-ċibersigurtà Ewropea u reżiljenza ċibernetika mtejba madwar l-UE, skont l-inkarigu mill-Kunsill Ewropew f'Ottubru 2017. Il-konklużjonijiet jenfasizzaw il-ħtieġa għall-pajjiżi kollha tal-UE biex jagħmlu disponibbli r-riżorsi u l-investimenti meħtieġa biex jindirizzaw iċ-ċibersigurtà. Huma jilqgħu l-intenzjoni li jiżdiedu l-isforzi tal-UE fir-riċerka u l-iżvilupp taċ-ċibersigurtà billi jiġi stabbilit netwerk ta' ċentri ta' kompetenza taċ-ċibersigurtà madwar l-Unjoni. Il-Kunsill jappoġġa wkoll il-pjan li jiġi stabbilit qafas ta' ċertifikazzjoni ta' livell dinji għaċ-ċibersigurtà Ewropea biex iżid il-fiduċja fis-soluzzjonijiet diġitali. Il-konklużjonijiet jenfasizzaw ir-rabta importanti bejn il-fiduċja fl-Ewropa diġitali u l-ksib tar-reżiljenza ċibernetika madwar l-UE. Għandha tingħata attenzjoni sinifikanti lis-saħħa tal-kriptografija użata fi prodotti u servizzi fis-suq uniku diġitali. Miżuri oħra enfasizzati mill-Kunsill jinkludu l-provvediment tal-għodod meħtieġa tal-infurzar tal-liġi fil-ġlieda kontra ċ-ċiberkriminalità, l-iżvilupp ta' rispons koordinat fil-livell tal-UE għal inċidenti u kriżijiet ċibernetiċi fuq skala kbira, u t-twettiq ta' eżerċizzji pan-Ewropej taċ-ċibersigurtà fuq bażi regolari. Rigward l-aspetti globali u diplomatiċi taċ-ċibersigurtà, il-Kunsill jirrikonoxxi l-importanza ta' kooperazzjoni internazzjonali u jilqa' l-ħolqien ta' qafas ċar għall-użu tal-għodod politiċi, diplomatiċi u ekonomiċi disponibbli għall-UE bħala rispons għal attivitajiet ċibernetiċi malizzjużi. ''Iċ-ċiberkriminalità u attivitajiet ċibernetiċi malizzjużi sponsorjati mill-istat huma waħda mill-akbar theddidiet globali għas-soċjetajiet u l-ekonomiji tagħna. Diġà nitilfu madwar €400 biljun globalment kull sena minħabba attakki ċibernetiċi. Dan jissottolinja b'mod ċar il-ħtieġa li l-UE tuża l-għodod disponibbli biex iżidu l-istabilità fiċ-ċiberspazju u jirreaġixxu għal inċidenti ċibernetiċi fuq skala kbira. B'mod sempliċi, l-UE teħtieġ li tibqa' pass 'il quddiem,'' qal Matti Maasikas, il-Viċi Ministru tal-Estonja għall-Affarijiet Ewropej u president tal-laqgħa tal-lum tal-Kunsill. ''Li nżidu l-isforzi u l-investiment tagħna fiċ-ċibersigurtà huwa prekondizzjoni għall-bini ta' suq uniku diġitali b'saħħtu u affidabbli għaċ-ċittadini tagħna,'' żied jgħid Maasikas. Konklużjonijiet tal-Kunsill dwar il-komunikazzjoni konġunta lill-PE u lill-Kunsill: Reżiljenza, deterrenza u difiża: il-bini ta' ċibersigurtà b'saħħitha għall-UE Din ir-riżorsa bħalissa hi disponibbli biss bil-lingwa jew il-lingwi li ġejjin: Ir-riforma taċ-ċibersigurtà fl-Ewropa Suq uniku diġitali għall-Ewropa Ara l-paġna tal-laqgħa